Trafikanter som bruker Steinsvikvegen må være obs. Lørdag 20. september klokken 19.00 starter Bybanen Utbygging støpingen av Steinsvikbroen. Steinsvikvegen vil da være stengt for gjennomkjøring i inntil 34 timer.

– Årsaken er at vi går i gang med å støpe Steinsvikbroen. Vi stenger klokken 19.00 om kvelden og går i gang med støpingen umiddelbart, sier hovedbyggeleder Nils Helge Sivertsen i Bybanen Utbygging til Fanaposten.

Se arbeidsvarslingen her.

Pumper betong

Alt skal være klargjort for støping før stengingen, og arbeiderne vil gå i gang umiddelbart. Entreprenøren har gjort klar en form med armering og alle nødvendige installasjoner. Alt som gjenstår ved stengingstidspunktet er å fylle på store mengder betong.

– Arbeidet består i å fylle formen med betong, i størrelsesorden 500-700 kubikk. Det er en møysommelig prosess å få det jevnt og fint. Betongen transporteres fra vestsiden av broen og fylles i ved hjelp av en pumpe, opplyser Sivertsen.

Verken bilister eller gående vil få passere mens støpingen pågår. Stengingen vil være varslet med skilt 500 og 300 meter unna.

Entreprenøren har fått frist til klokken 05.00 mandag 22. september med å åpne veien igjen. Sivertsen håper imidlertid at veien ikke trenger å være stengt så lenge.

– Dette er en maksfrist. Vi regner med at de skal kunne åpne veien noe før, kanskje søndag kveld, sier han.

Kjør rundt Nordåsen

Bybanen skal komme ut av tunnel fra Råstølen i Steinsvik, og går ut på bro over Steinsvikvegen og Steinsvikbekken. Derfra går den videre i tunnel mot Sandsli.

– Hvor bør bilister som bruker veien kjøre?

– Det kommer helt an på hvor de har utgangspunkt. For noen vil det være aktuelt å kjøre rundt Nordåsvatnet. For andre kan det være aktuelt å kjøre til Flyplassvegen og inn Sandslivegen for å komme seg fra A til B, sier Sivertsen, som mener en stengt vei bør være overkommelig i tidsrommet lørdag kveld og søndag.

– Det bør være håndterbart for folk i dette tidsrommet. Vi har varslet alle nødetater og Tide om stengingen, og de vil være for- beredt, sier han.